KLASA: P-426/23

URBROJ: 711-02-01/07-2024-06

Zagreb, 30. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Johna Ivana Krtičevića, OIB: ………….., člana Uprave-direktora trgovačkog društva ČISTOĆA, usluge održavanja čistoće d.o.o.,** pokrenutom po službenoj dužnosti na radnom sastanku Povjerenstva od 3. srpnja 2024. pod oznakom KLASA: P-426/23, na 63. sjednici održanoj 30. listopada 2024. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznik John Ivan Krstičević, član Uprave-direktor trgovačkog društva ČISTOĆA, usluge održavanja čistoće d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Johnu Ivanu Krstičeviću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Johna Ivana Krstičevića, člana Uprave-direktora trgovačkog društva ČISTOĆA, usluge održavanja čistoće d.o.o., utvrdilo da navedeni obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 3. srpnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-426/23, URBROJ: 711-02-01/07-2024-04 od 3. srpnja 2024., koju je obveznik zaprimio 19. srpnja 2024. godine. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest nije očitovao u ostavljenom roku, niti je to učinio naknadno, pa je stoga Povjerenstvo nastavilo postupak posebno cijeneći tu okolnost sukladno članku 42. stavku 4. ZSSI-a, a na što je obveznik u obavijesti bio upozoren.

U tijeku postupka Povjerenstvo je izvršilo uvid u službenu bilješku Povjerenstva od 23. studenog 2023., informativnu obavijest Povjerenstva od 4. prosinca 2023. o otvaranju predmeta, obavijest Povjerenstva KLASA: P-426/23, URBROJ: 711-02-01/07-2024-04 od 3. srpnja 2024. s pripadajućom povratnicom, sudski registar Trgovačkog suda u Zadru te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da John Ivan Krstičević od 5. listopada 2020. obnaša dužnost člana Uprave-direktora trgovačkog društva ČISTOĆA, usluge održavanja čistoće d.o.o., a temeljem obnašanja koje je dužnosti imenovani 25. prosinca 2021. postao obveznikom ZSSI-a. Uvidom u sudski registar Trgovačkog suda u Zadru utvrđeno je da je su članovi navedenoga društva jedinice lokalne samouprave, pa je stoga John Ivan Krstičević obveznik ZSSI-a sukladno članku 3. stavku 1. točki 40. tog Zakona te je kao takav dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznik John Ivan Krstičević nije podnio imovinsku karticu povodom godišnje obveze podnošenja za 2022. godinu do 31. siječnja 2023., već je istu podnio naknadno dana 5. prosinca 2023., tj. dan nakon što je obvezniku upućena obavijest Povjerenstva o otvaranju ovog predmeta, a koja mu je kartica od strane Povjerenstva i odobrena 11. prosinca 2023. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 4. tog članka propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Odredbom članka 10. stavka 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio obvezan podnijeti imovinsku karticu za 2022. godinu do 31. siječnja 2023., isti je to učinio tek 5. prosinca 2023. Stoga je utvrđeno da je obveznik takvim svojim propustom počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije kao olakotnu okolnost uzelo u obzir činjenicu da se radi o obvezniku protiv kojeg do sada nisu vođeni postupci pred Povjerenstvom te da je, iako uz znatno kašnjenje, obveznik naknadno ipak podnio predmetnu imovinsku karticu za 2022. godinu i to dan nakon upućivanja obavijesti o otvaranju predmeta. Stoga je Povjerenstvo za opisanu povredu smatralo opravdanim obvezniku izreći sankciju opomene.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik John Ivan Krstičević, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana